De sidste bands var knapt trådt af scenerne i Skalskoven, før festivalledelsen for Nibe Festival var klar med en økonomisk prognose for årets festival. Festivalen har alle fire dage oplevet færre besøgende end tidligere og specielt onsdag og torsdag var der plads til flere gæster. Fredag og lørdag var bedre besøgt, men stadig med færre mennesker end tidligere år. - Det er den afmatning, der har været i hele samfundet, vi ser her. Og generelt i branchen har man oplevet faldende billetsalg. Og hvorfor skulle vi ikke også blive ramt af det, spørger Peter Møller Madsen, der er festivalleder for Nibe Festival. De færre mennesker skulle dog have noget til ganen i det lune sommervejr, og det ligner derfor en omsætningsrekord i festivalens mange barer og boder. Mere end 100 artister og bands stod i fire dage på scenerne i Skalskoven i Nibe og datoerne for næste års festival, der bliver den 30. af slagsen ligger allerede nu fast. Det bliver fra 2. til 5. juli.

Referat:
Mindre billetsalg end tidligere kompenseres af rekordomsætning i barer.